**Izvještaj o izvršenju budžeta Crne Gore za period januar – jul 2023. godine**

**Prihodi budžeta** u periodu januar – jul 2023. godine iznosili su 1.443,9 mil. € ili 23,4% procijenjenog BDP-a i veći su za 256,7 € ili 21,6% u odnosu na planirane, dok su u odnosu na uporedni period 2022. godine veći za 363,9 mil. € ili 33,7%. Najznačajnija pozitivna odstupanja zabilježena su kod **Ostalih prihoda, Prihoda po osnovu poreza na dodatu vrijednost, Prihoda po osnovu poreza na dobit pravnih lica, Doprinosa za obavezno socijalno osiguranje i Donacija i transfera.**

Prihodi po osnovu **PDV-a** do kraja jula mjeseca naplaćeni su u iznosu od 568,3 mil. € što je za 46,4 mil. € ili 8,9% veće u odnosu na planirane i 83,3 mil. € ili 17,2% veće u odnosu na isti period prethodne godine.

Prihodi po osnovu **Poreza na dobit pravnih lica** naplaćeni su u iznosu od 135,8 mil. € i veći su u odnosu na planirane za 31,8 mil. € ili 30,6%, dok su u odnosu na uporedni period 2022. godine veći za 58,7 mil. € ili 76,2%. Značajan rast ove kategorije prihoda, prevashodno je rezultat rasta ekonomske aktivnosti i ostvarenih rezulata privrednih subjekata u prethodnoj godini, poboljšanja poreske discipline, kao i implementacije progresivne stope oporezivanja dobiti.

**Ostali prihodi** u posmatranom periodu iznosili su 119,8 mil. €, što je za 62,4 mil. € veće u odnosu na planirane, i u odnosu na posmatrani period prethodne godine veći su za 103,7 mil. €. Najznačajniji priliv ostvaren je usljed prekida hedžing aranžmana iz 2021. godine koji je, zaključno sa julom mjesecom iznosio oko 60 mil. € i prenosa sredstava naplaćenih u okviru implementacije projekta „Ekonomskog državljanstva“ u iznosu od 34 mil. €.

Kategorija **Doprinosa** realizovana je u iznosu od 289,8 mil. € što je za 50,3 mil. € ili 21% veće u odnosu na planirane, odnosno 60,5 mil. € ili 26,4% veće u odnosu na uporedni period 2022. godine. Doprinosi i u julu nastvljaju trend rasta, a bolja naplata ove kategorije prihoda rezultat je efekata implementacije Zakona o reprogamu poreskog potraživanja, ali i uvećane osnove za obračun doprinosa usljed povećanja koeficijenata za zarade zaposlenih u javnom sektoru.

U navedenom periodu značajan rast zabilježen je i kod kategorije **Donacije i transferi** koji su ostvareni u iznosu od 47,0 mil. €, što je u odnosu na plan veće za 21,4 mil. € i 32,0 mil. € u odnosu na uporedni period 2022. godine. Rast navedene kategorije prevashodno je rezultat izvršene uplate sredstava od strane EU, a po osnovu direktne budžetske podrške za energetsku efikasnost. Navedena sredstva, shodno Finansijskom sporazumu, predstavljaju nenamjenska sredstva koja se mogu koristiti za finansiranje budžeskih potreba.

Prihodi od **akciza** do kraja jula ostvareni su u iznosu od 171,5 mil. € i veći su u odnosu na planirane za 29,9 mil. € ili 21,1%, odnosno 34,2 mil. € ili 24,9% u odnosu na isti period 2022. godine. Ova kategorija prihoda bilježi rast prevashodno usljed prestanka implementacije Odluke o umanjenju iznosa akcize za promet bezolovnog benzina i gasnih ulja, a značajan doprinos rastu akciza zabilježen je u posmatranom periodu i kod akcize na duvan i duvanske proizvode.

Najveći doprinos rastu akciza za sedam mjeseci 2023. godine zabilježen je kod:

- akcize na duvan i duvanske proizvode, i to u iznosu od 11,7 mil. €, što je za 4,3 mil. € veće u odnosu na isti period prethodne godine;

- akcize na mineralna ulja i njihove derivate, i to u iznosu od 17,8 mil. €, što je za 9,6 mil. € veće u odnosu na isti period prethodne godine.

Pored navedonog, 01. jula 2023. godine stupio je na snagu član Zakona o akcizama, kojim se uvodi akciza na proizvode od šećera, kakaoa i sladoled. U julu mjesecu, po ovom osnovu naplaćeno je ukupno 0,39 mil. €. Osim toga, istog datuma na snagu je stupio novi akcizni kalendar za duvanske proizvode.

Sa druge strane, prihodi od poreza na dohodak fizičkih lica ostvareni su u iznosu od 31,5 mil. €, što je u odnosu na plan manje u iznosu od 0,2 mil. € ili 0,5% i 20,7 mil. € ili 39,7% u odnosu na isti period prethodne godine. Umanjenje ove katgeorije prihoda u odnosu na isti period 2022. godine, prvenstveno je rezultat značajnog uvećanja procenta ustupanja prihoda po osnovu poreza na dohodak fizičkih lica opštinama, shodno Zakonu o izmjenama i dopuni zakona o finansiranju lokalne samouprave koji je stupio na snagu u avgustu prošle godine ('Službeni list Crne Gore', br. 086/72 od 03.08.2022. godine).

**Izdaci budžeta** za period januar-jul 2023. godine iznosili su 1.292,4 mil. € ili 20,9% procijenjenog BDP-a i u odnosu na planirane manji su za 128,6 mil. € ili 9,1% dok su u odnosu na isti period 2022. godine veći za 139 mil. € ili 12%.

U strukturi ukupne potrošnje u posmatranom periodu, Tekući budžet izvršen je na nivou od 1.243,2 mil €, što predstavlja 96% ukupne potrošnje, dok je Kapitlani budžet izvršen na nivou od 49,2 mi €, što predstavlja 4% ukupne potrošnje.

Posmatrajući glavne katergorije potrošnje u okviru Tekućeg budžeta, tekući izdaci, u navedenom periodu, realizovani su u iznosu od 558,6 mil. € i u odnosu na planirane manji su za 24,8 mil. € ili 4,3%. U okviru ove kategorije izdataka najznačajnija izdvajanja su u kod Bruto zarada i doprinosa na teret poslodavca u iznosu od 368,6 mil. €, što je u odnosu na plan veće za 12,9 mil. € ili 3.6% i koje su realizovane u skladu sa važećim zakonskim propisima, popisanim kolektivnim ugovorima i stvarnom obračunu zarada, dok su ostale budžetske pozicije u okviru Tekućih izdataka ispod plana, shodno stvarnoj dinamici potrošnje potrošačkih jedinica. Transferi za socijalnu zaštitu do kraja jula ostvareni su u iznosu od 460,4 mil. € i veći su u odnosu na planirane za 6,2 mil. € ili 1,4%, dok su u odnosu na isti period 2022. godine veći za 107,7 mil. € ili 30,5%, što je dominantno rezultat većeg izvršenja po osnovu prava iz oblasti socijalne zaštite i prava iz oblasti penzijskog i invalidskog osiguranja, usljed primjene novih zakonskih rješenja.

Kapitalni budžet u posmatranom periodu ostvaren je u iznosu od 49,23 mil. €, što predstavlja izvršenje 43% plana.

Rashodi u julu mjesecu 2023. godine iznosili su 223,8 mil. € i manji su u odnosu na plan 13,4 mil. € ili 5,7%, a veći su za 45,6 mil. € ili 25,6% u odnosu na jul 2022. godine.

Najveće odstupanje, odnosno niže izvršenje od plana u julu mesecu u okviru Tekućeg budžeta je kod Tekućih izdataka za 4,25 mil € i Kapitalnih izdataka u Tekućem budžetu za 3,7 mil €, dok je kod Transfera za socijalnu zaštitu veće izvršenje za 2,3 mil € usljed većeg izvršenja po osnouv Prava iz oblasti socijalne zaštite i Prava iz oblasti penzijskog i invalidskog osiguranja.

Rashodi u Kapitalnom Budžetu Crne Gore u julu mjesecu 2023. godine ostvareni su u iznosu od 12,5 mil. € odnosno 62% plana.

Imajući u vidu realizaciju prihoda i rashoda, u posmatranom periodu januar-jul ostvaren je **suficit budžeta** u iznosu od 151,5 mil. €, odnosno na nivou od 2,5% procjenjenog BDP-a. U julu je ostvaren budžetski deficit u iznosu od 16,3 mil. €.

**Preliminarni podaci o izvršenju budžeta za avgust 2023. godine**

Pozitivni trendovi naplate prihoda evidentni su i tokom avgusta mjeseca. Naime, prema preliminarni podacima, prihodi budžeta u avgustu mjesecu iznosili su 242 mil. €, što je u odnosu na isti mjesec prethodne godine veće za 49 mil. € ili 25%. U poređenju sa planom za avgust mjesec, prihodi budžeta su iznad plana za 40 mil. € ili 20%.

Sa druge strane, prema preliminarnim podacima o potrošnji, u avgustu je izvršenje budžeta realizovano na nivou od 198 mil €, što predstavlja 95% plana. Evidentirana je bolja realizacija Kapitalnog budžeta koja je realizovana na nivou od 22.3 miliona € što predstavlja 115% plana, dok je tekuća porošnja na novou od 175 mil €, odnosno, 94% plana

Shodno navedenom, preliminarni podaci ukazuju da je, na osnovu realizovanih ostvarenih prihoda i rashoda, ostvaren **suficit budžeta** u iznosu od 45 mil €. Uzimajući navedeno u obzir, suficit budžeta države za period januar – avgust na nivou je od 196 mil € ili 3.2 % BDP-a, dok je na depozitima države na kraju avgusta raspoloživo preko 190 mil €, odnosno preko 260 mil €, uključujući rezerve zlata.